Felfüggesztett szabadságvesztésre ítélték a tótújfalui gyilkosság fiatalkorú vádlottját
A Somogy Megyei Bíróság nem jogerősen 1 év 8 hónap szabadságvesztésre ítélte azt a fiatalkorú lányt, aki a múlt év augusztus 31-én Tótújfaluban egy pisztollyal megölte a nevelőapját. Simek Kitti büntetését a bíróság három év próbaidőre felfüggesztette.
Völgyi Dezső tanácsvezető bíró az elsőfokú ítélet indoklásában rámutatott, hogy az elkövetett bűncselekmény 1 hónaptól 5 évig terjedően büntethető. Szerinte a meghozott ítélet "a minimumhoz közelítő", ám ez "nem azt az üzenetet kívánja közvetíteni, hogy az elsőrendű vádlott bocsánatos bűnt követett volna el". A bíróság enyhítő körülménynek tekintette a vádlott fiatal korát - a bűncselekmény elkövetésekor alig múlt 14 éves - továbbá, hogy a sértett, azaz a fiatalkorú lány nevelőapja hosszú időn át erőszakosan, durván és megalázóan bánt a családjával, az anyával és a gyerekekkel egyaránt, az elsőrendű vádlottat pedig - annak elmondása szerint - 6 éves korától szexuálisan is zaklatta. "A vádlottak fizikai és elsősorban lelki elnyomásban éltek" - összegezte a bűncselekmény elkövetéséhez vezető okokat a bíró, aki nem zárta ki annak lehetőségét sem, hogy a fiatalkorú lány emiatt lett az utóbbi években nehezen kezelhető.
A bíróság a bűnpártolással vádolt édesanyát ugyancsak bűnösnek találta a nevelőapa megölésében és ezért 7 hónap börtönbüntetésre ítélte, amit két évre felfüggesztett. Az indoklás szerint a vele szemben meghozott ítéletnél enyhítő körülményként vette figyelembe a bíróság azt, hogy közeli hozzátartozója érdekében cselekedett, továbbá, hogy előrehaladott állapotban lévő daganatos betegségben szenved. A kiskorú veszélyeztetése miatti vád alól bizonyítottság hiányában a bíróság felmentette az anyát.
Az ügyész mindkét elitélt esetében súlyosbításért, a vádlottak és ügyvédeik pedig enyhítésért fellebbeztek. A fiatalkorú lány ügyvédje az ítélet kihirdetését követően újságíróknak elmondta, hogy maximálisan elégedett, ennél enyhébb büntetésre nem is lehetett számítani. Csak azért nyújtottak be fellebbezést, hogy a fellebbviteli tárgyaláson ne csak az ügyész, de ők is meg tudjanak szólalni védenceik érdekében.
A nevelőapja meggyilkolásával vádolt tótújfalui kislány ügyében zárt tárgyalást rendeltek el, ahol egy pszichológust is meghallgatott a bíróság. A vádirat szerint egy évvel ezelőtt, 2002. augusztus 31-én éjjel az akkor 14 éves kislány egy pisztollyal fejbe lőtte alvó nevelőapját. A rendőrségi kihallgatásakor tettét azzal indokolta, hogy a férfi hosszú éveken át bántalmazta, szexuálisan is zaklatta őt, amit már nem tudott elviselni. A tárgyalássorozat áprilisban kezdődött a megyei bíróságon, Kaposváron. (MTI)